যাদবপুরের পরে উত্তাল বর্ধমান বিশ্ববিদ্যালয়। প্রশাসনিক ভবনের গেট ভাঙল এসএফআই-এর মিছিল। পাল্টা লাঠি-চার্জ পুলিশের।
‘হোক প্রতিবাদ।’ এই স্লোগান নিয়ে সোমবার থেকেই আন্দোলনে উত্তপ্ত বর্ধমান বিশ্ববিদ্যালয়। পরীক্ষার ছ’মাস পরে বিএ দ্বিতীয় বর্ষের ফল প্রকাশিত হলেও তা ভুলে ভরা। এদিকে ১৮ মার্চ থেকে তৃতীয় বর্ষের পরীক্ষার সূচি ঘোষণা হয়েছে। এই অবস্থায় চরম অনিশ্চয়তার মধ্যে ছাত্রছাত্রীরা। তার প্রতিবাদে কয়েকদিন ধরেই ছাত্র-বিক্ষোভে চলছে। সোমবার সকাল থেকে রাত ১০টা পর্যন্ত ‘হোক প্রতিবাদ’ নামে আন্দোলন চলে।
মঙ্গলবার তারই জের ধরে বিরাট মিছিল গিয়ে পৌঁছয় বর্ধমানের রাজবাটীতে বিশ্ববিদ্যালয়ের প্রশাসনিক ভবনে। গেট বন্ধ থাকায় তারা গেট ভেঙে ভিতরে প্রবেশ করে। এর পরেই উত্তেজনা ছড়ায় বিশ্ববিদ্যালয় ক্যাম্পাসে। বিক্ষোভাকারীরা উপাচার্যের ঘরের সামনে বিক্ষোভ দেখাতে থাকে। উপাচার্যের পদত্যাগ দাবি করে স্লোগান ওঠে। এরই মধ্যে বিক্ষোভকারীদের হঠাতে পুলিশ লাঠিচার্জ শুরু করে। এমনকী, আন্দোলনকারীদের হাত থেকে ঝান্ডা কেড়ে নিয়ে সেই লাঠি দিয়েই বিক্ষোভকারীদের পেটায় পুলিশ। নিমেষে রণক্ষেত্রের চেহারা নেয় বিশ্ববিদ্যালয় ক্যাম্পাস।